Broj: 711-I-1908-P-365/22-02-21

Zagreb, 09. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Mirjane Škare Ivković, voditeljice Odjela marketinga i usluga u** **trgovačkom društvu Industrijski park Nova Gradiška d.o.o. za razvoj i usluge (u daljnjem tekstu: Industrijski park Nova Gradiška d.o.o.)**, za davanjem očitovanja,na 185. sjednici održanoj dana 09. rujna 2022.g. daje sljedeće

**OČITOVANJE**

1. **Temeljem odredbe članka 21. ZSSI-a trgovačko društvo Industrijski park Nova Gradiška d.o.o., u kojem obveznik Mladen Mikolčević obnaša dužnost direktora, može stupiti u poslovni odnos s trgovačkim društvom Only men stuff d.o.o., u kojem je njegova supruga jedini osnivač, ukoliko obveznik o stupanju u svaki pojedinačni poslovni odnos pravodobno obavijesti Povjerenstvo koje će, s ciljem izbjegavanja sukoba interesa i osiguranja postupanja u skladu s odredbama ZSSI-a, izraditi mišljenje s uputama o načinu postupanja obveznika i trgovačkog društva Industrijski park Nova gradiška d.o.o.**
2. **Ukoliko bi se radilo o postupanju u pogledu ostvarivanju prava i obveza iz zaključenih poslovnih odnosa između trgovačkih društava iz točke I. izreke nastalih prije nego su imatelji poslovnih udjela u društvu Only men stuff d.o.o. postali članovi njegovi obitelji ili prije nego su Mladena Mikolčevića povodom obnašanja dužnosti iz točke I. izreke obvezivale odredbe ZSSI-a, obveznik je dužan, sukladno članku 9. ZSSI-a, izuzeti se od postupanja i donošenja bilo koje odluke te za to ovlastiti drugu osobu kojoj će deklarirati okolnost povezanosti s društvom Only men stuff d.o.o.**
3. **Temeljem članka 18. stavka 1. ZSSI-a, obveznik koji obnaša dužnost direktora - člana Uprave trgovačkog društva Industrijski park Nova Gradiška d.o.o. ne može istovremeno obnašati i funkciju predsjednika Nadzornog odbora trgovačkog društva Hrvatske šume d.o.o., jer se ne radi o međusobno povezanim trgovačkim društvima iz članka 18. stavka 2. ZSSI-a, te je isti temeljem članka 8. stavak 1. ZSSI-a dužan u što kraćem roku razriješiti okolnost povrede članka 18. stavka 1. ZSSI-a.**

Obrazloženje

Zahtjev za davanjem mišljenja Povjerenstva podnijela je Mirjane Škare Ivković, voditeljica Odjela marketinga i usluga u trgovačkom društvu Industrijski park Nova Gradiška d.o.o. U Povjerenstvu je zahtjev zaprimljen 31. kolovoza 2022. pod poslovnim brojem 711-U-7575-P-365/22-01-5, povodom kojeg se vodi predmet broj P-365/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave, obveznici navedenog Zakona.

Uvidom u sudski registar nadležnog Trgovačkog suda utvrđeno je da je Mladen Mikolčević upisan kao direktor trgovačkog društva Industrijski park Nova Gradiška d.o.o., čiji je osnivač Grad Nova Gradiška, a koji ovu funkciju obavlja od 30. lipnja 2021., te je stoga obveznik ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje obrazloženo očitovanje.

U svojem zahtjevu podnositeljica navodi kako se u prostorijama u vlasništvu trgovačkog društva Industrijski park Nova Gradiška d.o.o. među zakupnicima nalazi trgovačko društvo Only Men Stuff d.o.o., čiji je direktor sin direktora trgovačkog društva Industrijski park Nova Gradiška d.o.o., pri čemu je isto društvo prvi put postalo zakupnik dok nije bilo u vlasništvu supruge i sina direktora trgovačkog društva Industrijski park Nova Gradiška d.o.o.

Podnositeljica također navodi da je isto trgovačko društvo po objavljenom natječaju za prodaju zemljišta kupilo zemljište od društva Industrijski park Nova Gradiška d.o.o.

Podnositeljica traži mišljenje Povjerenstva o daljnjem načinu postupanja kako društvo Industrijski park Nova Gradiška d.o.o. i direktor društva ne bi došli u sukub interesa, s obzirom da postoji pravni odnos zakupa s trgovačkim društvom u vlasništvu njegovog sina i supruge.

Nadalje, podnositeljica navodi da je direktor trgovačkog društva Industrijski park Nova Gradiška drugi mandat za redom ujedno član Nadzornog odbora, odnosno zamjenik predsjednika nadzornog odbora trgovačko društva Hrvatske šume d.o.o., te nastavno traži mišljenje Povjerenstva može li isti ostati član istog Nadzornog odbora.

Uvidom u registar nadležnog Trgovačkog suda utvrđeno je da je kao direktor trgovačkog društva Only men stuff d.o.o.za trgovinu i usluge (u daljnjem tekstu: Only men stuff d.o.o.) upisan Jasmin Mikolčević, a jedini član toga društva je Elena Mikolčević, za koju je obveznik u podnesenoj imovinskoj kartici naveo da je njegova supruga, dok je prethodno kao jedini član toga trgovačkog društva bio upisan Jasmin Mikolčević.

Člankom 5. stavkom 1. točkom 3. ZSSI-a propisano je da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika.

Člankom 5. stavkom 1. točkom 4. ZSSI-a propisano je da se poslovni odnosodnosi na ugovore o javnoj nabavi, kupoprodaju, zakup, najam, državne potpore i druge oblike izravnog stjecanja sredstava od tijela javne vlasti, na koncesije, koncesijska odobrenja i ugovore javno-privatnog partnerstva, osim državnih potpora u slučaju elementarnih nepogoda

Člankom 9. stavcima 1. i 2. ZSSI-a propisano je je obveznik dužan, da ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes te da će se obveznik, ako nije drukčije propisano zakonom, izuzeti od donošenja odluka, odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Člankom 21. stavkom 1. ZSSI-a propisano je da je, u slučaju kada tijelo u kojem obveznik obnaša javnu dužnost stupa u poslovni odnos s poslovnim subjektom u kojem član obitelji obveznika ima 0,5% ili više udjela u vlasništvu, obveznik dužan o tome pravodobno obavijestiti Povjerenstvo, dok će sukladno stavku 2. istog članka Povjerenstvo u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem obveznik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s istim Zakonom.

Člankom 21. stavkom 4. ZSSI-a propisano je da obveznik, odnosno tijelo u kojem obveznik obnaša dužnost, obvezno prije stupanja u poslovni odnos dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Sukladno stavku 5. istog članka ZSSI-a, Povjerenstvo će posebnom odlukom utvrditi jesu li dane upute provedene na način koji omogućuje izbjegavanje sukoba interesa obveznika i osigurava njegovo zakonito postupanje u konkretnom slučaju.

Stavkom 6. istog članka Zakona propisano je da su pravni poslovi koji su sklopljeni protivno uputama Povjerenstva ili dostavom nepotpune ili neistinite dokumentacije ili na bilo koji drugi način protivno odredbama članka 21. ZSSI-a ništetni te da Povjerenstvo bez odgađanja dostavlja takav predmet nadležnom državnom odvjetništvu na daljnje postupanje radi utvrđivanja ništetnosti pravnog posla.

Povjerenstvo ističe kako su supruga i sin obveznika ZSSI-a članovi njegove obitelji, te s obveznikom povezane osobe u smislu odredbi ZSSI-a.

Iz sadržaja zaprimljenog zahtjeva proizlazi da je Jasmin Mikolčević bio upisan kao osnivač trgovačkog društva Only men stuff d.o.o.te da u istome obavlja funkciju direktora, dok je trenutno prema podacima sudskog registra jedini član istoga društva Elena Mikolčević, supruga od obveznika.

Također, u zahtjevu se navodi da između trgovačkih društava Industrijski park Nova Gradiška d.o.o. i Only men stuff d.o.o. postoji poslovni odnos zakupa koji je nastao prije nego su članovi obitelji obveznika Mladena Mikolčevića, direktora trgovačkog društva Industrijski park Nova Gradiška d.o.o., stekli udjele u društvu Only men stuff d.o.o. te da je isto društvo u istom razdoblju otkupilo zemljište od trgovačkog društva Industrijski park Nova Gradiška d.o.o.

Mladena Mikolčevića obvezuju odredbe ZSSI-a danom njegova stupanja na snagu, odnosno od 25. prosinca 2021. kada su direktori trgovačkih društava u većinskom vlasništvu jedinica lokalne samouprave postali obveznici istog Zakona.

Temeljem odredbe članka 21. ZSSI-a, trgovačko društvo Industrijski park Nova Gradiška d.o.o., može stupiti u poslovni odnos s trgovačkim društvom Only men stuff d.o.o., u kojem je supruga obveznika Mladena Mikolčevića, jedini osnivač, slijedom čega u istom trgovačkom društvu član obitelji obveznika ima više od propisanih 5% udjela u svojem vlasništvu, ukoliko obveznik o stupanju u svaki pojedinačni poslovni odnos pravodobno obavijesti Povjerenstvo koje će, s ciljem izbjegavanja sukoba interesa i osiguranja postupanja u skladu s odredbama ZSSI-a, izraditi mišljenje s uputama o načinu postupanja obveznika i trgovačkog društva Industrijski park nova gradiška d.o.o., jer bi se u protivnom slučaju radilo o ništetnom pravnom poslu.

Ukoliko bi se radilo o postupanju u pogledu ostvarivanju prava i obveza iz zaključenih poslovnih odnosa između društava Industrijski park Nova Gradiška d.o.o. i Only men stuff d.o.o., a koji su nastali prije nego su imatelji poslovnih udjela u društvu Only men stuff d.o.o. postali članovi njegove obitelji ili prije nego Mladena Mikolčevića obvezuju odredbe ZSSI-a, obveznik je dužan sukladno članku 9. ZSSI-a izuzeti se od postupanja i donošenja bilo koje odluke te za to ovlastiti drugu osobu kojoj će deklarirati okolnost povezanosti s društvom Only men stuff d.o.o.

Člankom 18. stavkom 1. ZSSI-a obveznicima je zabranjeno da za vrijeme obnašanja dužnosti budu članovi nadzornog odbora trgovačkog društva. Stavkom 2. istog članka Zakona propisano je da iznimno od stavka 1. ovoga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu.

 Člankom 8. stavkom 1. ZSSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost i koji rok nije moguće produljiti.

 Uvidom u registar nadležnog Trgovačkog suda utvrđeno je da je osnivač trgovačkog društva Hrvatske šume d.o.o. Republika Hrvatska.

Povjerenstvo ističe kako se konkretnom slučaju ne bi radilo o povezanim trgovačkim društvima u smislu Zakona o trgovačkim društvima („Narodne novine“ broj: 111/93, 34/99, 121/99, 52/00, 118/03, 107/07, 146/08, 137/09, 125/11, 152/11, 111/12, 68/13, 110/15, 40/19, 34/22) uzimajući u obzir da je osnovač trgovačkog društva Hrvatske šume d.o.o. Republika Hrvatska, dok je osnivač trgovačkog društva Industrijski park Nova Gradiška d.o.o. Grad Nova Gradiška te se stoga ne radi o međusobno povezanim trgovačkim društvima od kojih bi jedno u drugome imalo udjele u vlasništvu.

Sukladno navedenom, obveznik koji obnaša dužnost direktora - člana Uprave trgovačkog društva Industrijski park Nova Gradiška d.o.o. ne može istovremeno obnašati i funkciju predsjednika Nadzornog odbora trgovačkog društva Hrvatske šume d.o.o., jer se ne radi o povezanom trgovačkom društvu iz članka 18. stavka 2. ZSSI-a te je isti, temeljem članka 8. stavka 1. ZSSI-a dužan u što skorijem roku razriješiti situaciju obavljanja funkcije predsjednika Nadzornog odbora trgovačkog društva Hrvatske šume d.o.o. s istodobnim obnašanjem dužnosti direktora trgovačkog društva Industrijski park Nova Gradiška d.o.o. koja predstavlja zakonsku povredu, te ujedno Povjerenstvu dostaviti odluku o prestanku obnašanje jedne od navedenih funkcija/dužnosti.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljici, putem mail adrese
2. Objava na internetskoj stranici Povjerenstva
3. Pismohrana